**קשר חופשי סרט**

במרכז הסרט עומדים שני שמיניסטים מישיבה תיכונית, יאיר, צעיר יתום, אשר חולק עם אושיק ידידות עזה ואהבה לגלישת סנפלינג.

כשיאיר כמעט נהרג בגלישת סנפלינג במהלך טיול משותף שלו ושל אושיק, הוא נודר נדר שמכריח אותו להתחזק מבחינה דתית. **ההתחזקות מרגיזה את אושיק**, שבניגוד ליאיר הולך ומידרדר מבחינה דתית. **אושיק גם סובל מדמות אב שתלטן שמעצימה את הדרדור**, כשדמות האם נקרעת בתווך.

כש**יאיר** פונה לדרכו החדשה ולישיבה הגבוהה שבה הוא מגלה עולם רוחני חדש ועשיר, הוא **נאלץ לבחור בינה לבין המשך חברותו עם אושיק, שחש נבגד מהתנהגותו**. **עוצמת החברות עולה שוב ושוב למבחן במהלך הסרט**, שמעניק התייחסות נרחבת גם למערכות היחסים בין הורים למתבגרים שומרי מצוות. המתחים שבין הורים ובנם שמזלזל בשמירת מצוות ואף נוטש את הדרך בה חונך, ולחילופין בין הורים ובנם הצעיר שהתחזק מבחינה דתית, משתקפים יפה לאורך הסרט.

במהלך הסרט חוויתי צחוק ושמחה לצד בכי ואכזבה. **חלופת הרגשות הקיצונית והאווירה המחשמלת שחווה הקהל הובילו אותי לשיחה מעמיקה עם בני**, שיחה שלא הייתי זוכה לה אלמלא צפיתי בסרט. לכבוד ההשקה פניתי **ל**במאי הסרט והתעניינתי בתולדות הסרט והסיבות להצלחתו: "מה קרה שאתם מעלים סוף סוף את הסרט לצפייה באינטרנט?" שאלתי.

"אחרי כל הקרנה של הסרט" סיפר עמיאור "היו פונים אלי כמה מהצופים, ושואלים היכן אפשר להשיג את הסרט. הם רצו את זה בשביל החברים, הילדים, ההורים, או בן הזוג. אז בסופו של דבר השתכנענו ועכשיו כל מי שרוצה יכול לצפות בצפייה ישירה באינטרנט.

עד כמה הסרט באמת הצליח בהקרנות הסגורות? עמיאור גילה כי "הסרט הוקרן בפני למעלה מ-12,000 איש ביותר מ-130 אולמות ברחבי הארץ. בדקנו את הנתונים - הסרט הזה עקף את רוב הסרטים הישראליים בכל הפרמטרים. מספר ההקרנות, כמות הצופים, והרווחיות שלו. רק פרמטר אחד היה נמוך – **תקציב הסרט, שעמד על 10% מתקציב של סרט ישראלי ממוצע"**.

**הסצנה שלטעמי התעלתה מעל כולן הייתה ברגע שהילד הקטן טופח ליאיר על היד**. אני מנסה לשתף בתובנה הזאת את עמיאור אבל הוא מהסה אותי: "אל תגלה את ההמשך, זו סצנה שקשה להעביר אותה במילים, אבל עבור 70% מהצופים היא המרגשת ביותר."

עם כל הכבוד לסרט, הסצנה שבאמת מרגשת יכולה להתרחש רק בחיים האמתיים ואחת כזו אכן התרחשה מיד בסיומה של אחת ההקרנות.

"בהקרנה של הסרט בישיבה תיכונית בצפון" מספר עמיאור, "**ניגש אלי נער, שסיפר לי שהוא יתום, ושהסרט הזה נתן לו כוחות עצומים להתמודדות**. הוא כל כך ביקש שאתן לו דרך לראות את הסרט כשהוא רוצה, אך לא היה לי איך לתת לו את זה. שמרתי את הטלפון שלו ואחד הדברים הראשונים שעשינו לאחר העלאת הסרט היה להתקשר אליו כדי לתת לו גישה ישירה חינם."

יאיר, [יתום](https://he.wikipedia.org/wiki/%D7%99%D7%AA%D7%95%D7%9D) מבית דתי-לאומי, כמעט נהרג בגלישת סנפלינג, ובעקבות כך נודר [נדר](https://he.wikipedia.org/wiki/%D7%A0%D7%93%D7%A8_(%D7%99%D7%94%D7%93%D7%95%D7%AA)) להתחזק מבחינה דתית. לעומתו אושיק, עושה את הדרך ההפוכה - מתרחק מכל סממן דתי ו[חוזר בשאלה](https://he.wikipedia.org/wiki/%D7%97%D7%95%D7%96%D7%A8_%D7%91%D7%A9%D7%90%D7%9C%D7%94). **את תהליך "הורדת הכיפה", מעצים אביו השתלטן של אושיק, ואימו הנקרעת בין בנה לאב השתלטן.**

הסרט מתפתח כאשר יאיר נאלץ לבחור בין דרכו החדשה להתחזקות דתית, לבין המשך חברותו עם חברו הטוב אושיק.

בהמשך, **נאבק יאיר ביצר המין ו**[**שמירת הברית**](https://he.wikipedia.org/wiki/%D7%A9%D7%9E%D7%99%D7%A8%D7%AA_%D7%94%D7%91%D7%A8%D7%99%D7%AA), בעקבות נדרו להתחזק מבחינה דתית. **נאבק באביו החורג, להוציא את ה**[**אינטרנט**](https://he.wikipedia.org/wiki/%D7%90%D7%99%D7%A0%D7%98%D7%A8%D7%A0%D7%98) **מהבית**, משום שהוא גורם ליאיר לגלוש באתרים לא צנועים. מתוך מטרה של יוצרי הסרט להקצין את נושא בעיית האינטרנט, מופיעה סצנה בה יאיר מאיים על אביו החורג שיפוצץ את חדרו - אם לא יוציא את האינטרנט מהבית.

מתוך יאושו, **יאיר מתחיל לדבר עם ה'** באופן אישי, זאת לאחר שהוא מתוודע באקראי לשיחה אינטימית שמנהל עובדיה עם ה' במהלך [התבודדות](https://he.wikipedia.org/wiki/%D7%94%D7%AA%D7%91%D7%95%D7%93%D7%93%D7%95%D7%AA) לילית. לאחר שיאיר שומע את השיחה, הוא מבין שהוא מזדהה עם הכמיהה לקשר אישי וישיר עם ה', ומתחיל גם הוא להתבודד ולשוחח עם ה'.

את מהלך ההתלבטויות בסרט, מלווים סצנות ותמונות אודות **הקשיים של הנוער הדתי לאומי עם עולם האינטרנט**, הפיתויים המוצבים מולו, והאתגרים הייחודיים לעולם הדתי לאומי.

לעיתים הסרט נוגע בנקודות רגישות בציבור הדתי-לאומי, וגם עוקץ ומעביר **ביקורת סמויה על חוסר ההקשבה למתבגר הדתי לאומי**, דבר שמתבטא בדמות [ראש ישיבה](https://he.wikipedia.org/wiki/%D7%A8%D7%90%D7%A9_%D7%99%D7%A9%D7%99%D7%91%D7%94) ודמויות ההורים המרוכזים בעצמם ובצערם ולא שואלים את המתבגר מה הוא עובר. נושא נוסף שהסרט נוגע בו הוא **בנים הגדלים במשפחות מורכבות**, וחוסר ההבנה של הצורך ביחס ראוי לילדים, כאשר הוריהם בפועל, אינם הוריהם הביולוגיים. כמו כן עוקץ הסרט את נושא ההטפות והאמירות החינוכיות בהקשר לשמירת והקפדת הדת.

יצירת הסרט והפצתו

הרעיון לסרט נולד ב(2010), על ידי עמיאור ארציאל ויעקב נתנאל, שגם כתבו יחד את התסריט. הסרט בוים על ידי עמיאור ארציאל ואשתו הילה, במאית סרטים במגזר החרדי, והופק על ידי איתן אלפרט; כולם בוגרי [תורת החיים - בית הספר לקולנוע יהודי](https://he.wikipedia.org/wiki/%D7%AA%D7%95%D7%A8%D7%AA_%D7%94%D7%97%D7%99%D7%99%D7%9D_-_%D7%91%D7%99%D7%AA_%D7%94%D7%A1%D7%A4%D7%A8_%D7%9C%D7%A7%D7%95%D7%9C%D7%A0%D7%95%D7%A2_%D7%99%D7%94%D7%95%D7%93%D7%99).

לאחר שהוחלט שהסרט יעסוק גם בנושאי הורים - מתבגרים והורים חורגים, החליט עמיאור לראיין את חגי מולודיק, **יתום מגיל שנה וחצי**, ומדריך נוער. מאחר שהסרט טעון בתוכן גבולי בהקשרים של קשרים בין בנות לבנים, ובעיות הלכתיות מבחינת ההלכה היהודית - **יוצרי הסרט שיתפו בכל מהלך צילום והקרנת הסרט**[**רבנים**](https://he.wikipedia.org/wiki/%D7%A8%D7%91)**ומחנכים שתיקנו, שיפרו ויעצו לגבי תוכן הסרט.**

כמו כן, עלתה הצעה להגביל את צפיית הסרט לבנות מעל גיל 17, משום ש**תכניו מיועדים ועוסקים בעיקר בבנים ובקשייהם מבחינת צניעות**. לבסוף נדחתה ההצעה, לאחר שהיוצרים נועצו עם מספר גורמים, בהם בכירה במשרד החינוך.

הסרט מצולם בישיבת "צביה קטיף" וב[ישיבת תורת החיים](https://he.wikipedia.org/wiki/%D7%99%D7%A9%D7%99%D7%91%D7%AA_%D7%AA%D7%95%D7%A8%D7%AA_%D7%94%D7%97%D7%99%D7%99%D7%9D) ששוכנות ב[יד בנימין](https://he.wikipedia.org/wiki/%D7%99%D7%93_%D7%91%D7%A0%D7%99%D7%9E%D7%99%D7%9F).

**ביקורות על הסרט**

הסרט גרר ביקורת על אופן הצגת הדמויות, הרעיונות והתכנים:

* **הצגת "אושיק" הרע על ידי הופעתו ה"**[**חילונית**](https://he.wikipedia.org/wiki/%D7%97%D7%99%D7%9C%D7%95%D7%A0%D7%99)**", חטאיו בנושא שמירת העיניים ו**[**צניעות**](https://he.wikipedia.org/wiki/%D7%A6%D7%A0%D7%99%D7%A2%D7%95%D7%AA)**, וכתוצאה מכך, מוצג בסרט שהוא מדרדר ל**[**סמים**](https://he.wikipedia.org/wiki/%D7%A1%D7%9E%D7%99%D7%9D)**,**[**גנבות**](https://he.wikipedia.org/wiki/%D7%92%D7%A0%D7%91)**,**[**פשע**](https://he.wikipedia.org/wiki/%D7%A4%D7%A9%D7%A2)**ו**[**אלכוהול**](https://he.wikipedia.org/wiki/%D7%90%D7%9C%D7%9B%D7%95%D7%94%D7%95%D7%9C%D7%99%D7%96%D7%9D)**.**
* צימצום קהל היעד ל"דתיים לאומיים" בלבד על ידי **שימוש במוטיב החילוני כדבר רע, שירי רקע המזוהים עם הדת, שפת דיבור "דתית".**

שחקנים

|  |  |  |
| --- | --- | --- |
| **שחקן** | **תפקיד** | **תיאור הדמות** |
| חגי מולודיק | יאיר | נער יתום מאביו, שבמהלך הסרט מתחזק מבחינה דתית, בניגוד לחברו אושיק, שמוריד את הכיפה |
| דוד לייזרוביץ' | אושיק | נער ממשפחה הרוסה, בה אביו מתנהג ברודנות כלפי משפחתו, חוזר בשאלה במהלך הסרט וחברו הטוב ביותר של יאיר |
| אושרית קצין | אימו של אושיק | נקרעת בין רודנות האב השתלטן והתודעה בצורך במסגרת משפחתית לא מפורקת, לבין האהבה לבנה הסובל מהאב השתלטן. |
| [אביתר לזר](https://he.wikipedia.org/wiki/%D7%90%D7%91%D7%99%D7%AA%D7%A8_%D7%9C%D7%96%D7%A8) | ראובן | אביו החורג של יאיר. בתחילת הסרט הוא במריבה גדולה עם יאיר אך במהלך חזרתו בתשובה של יאיר הם נהיים חברים טובים ואף בסצנה האחרונה הוא עוזר ליאיר להציל את אושיק. |
| דביר טל | עובדיה | בחור ישיבה חמוד שמקרב את יאיר לעבודת ה'. מרבה להתבודד ולשיר. |

**תוך זמן קצר מוציא בית ההפקות של 'תורת החיים' סרט עלילתי שני במספר, שלא חושש להעלות לדיון גלוי שאלות חינוכיות נוקבות בתחום הצניעות, בלי לסתור את גדרי ההלכה | היוצרים, תלמידים ותיקים של ראש הישיבה הרב שמואל טל, מקווים שסרטם 'קשר חופשי' יפרוץ דרכים חדשות לאהבת ה' ואיך מגייסים תקציב להפקה?**

חודשים ספורים אחרי יציאתו לאקרנים של הסרט 'זוהר הרקיע', העוסק בסוגיית סירוב פקודה מנקודת מבטו של צוער בחיל האוויר, מוציא בית ההפקות תורת החיים את 'קשר חופשי', סרט עלילתי נוסף באורך מלא.

**יעקב נתנאל: המצב כיום הוא שהאמנות משקה אותנו הרבה פעמים במי מלח. הרבה פעמים העולם שמשתקף דרך הקולנוע גורם להרגשה שהאושר תלוי בגורמים חיצוניים כמו כבוד וכסף, וממילא מרחיק את האדם מעצמו, ומלבה אצלו את חוויות החוסר.**

אלפרט עצמו נמצא במידה מסוימת בלב התסריט. לפני כעשור שודרה בערוץ 10 הסדרה הראשונה על הציבור הדתי-לאומי שזכתה לרייטינג גבוה ולאהדת המגזר, בשם **'הישיבה'**. לאורך חודשים מספר תיעדה המצלמה את **חייהם וסדר יומם של תלמידים** **בישיבת כפר הרוא"ה**. אלפרט, מהדמויות הבולטות בסדרה, שהיה אז תלמיד י"ב, עזב במהלך השנה את כפר הרוא"ה ועבר לישיבת תורת החיים, אז עדיין בנווה דקלים, ואף התחתן בגיל צעיר. **"המחנכים והר"מים יודעים היום שיש פער עצום בין התלמידים שלהם לבין הגמרא ועולם הערכים שהם מנסים להנחיל להם, בגלל ההתמודדות הזו".**

יעקב נתנאל, השתקן שבחבורה, שעוסק ביום יום בעריכת ספרים וההדרתם במכון התורני של תורת החיים, אומר **שהסיפור הוא על הרצון לקשר של אהבה לה'**, וכל אדם יכול למצוא את עצמו בדברים. "העולם חווה היום הרבה כוחות סותרים. אנחנו יודעים שלחיסרון באהבת ה' יש הרבה התפרצויות, זה יכול להתבטא בבעיות בקשר עם ההורים, או עם עצמך, או עם החברה שסביבך. בחסידות ידוע שנפילות בשמירת הברית זה מקום קוטבי מאהבת ה' שנקרא 'אהבה נפולה'. אבל הכל נובע מאותו שורש שמשותף לכולם".

"**רצינו** להעניק מעצמנו בסיפור, **להראות איך כל כאב וכל מכה הופכים לעוצמה גדולה**. כשנפגשנו עם אנשים שראו את הסרט, ראינו איך זה נוגע בלב של בנים ובנות כאחד. קיבלנו תגובות גם מנשים שראו בעיקר את המקום של **האמא שמנסה לבנות מחדש את הקן המשפחתי**, **וכל פעם בא הבן שעסוק מאוד בעצמו ומפוצץ את העסק**", מוסיף ארציאל.

חלק מהשחקנים המקצועיים שהופיעו על הסט הם בוגרי בית הספר למשחק של תיאטרון 'אספקלריא', שהוכיח את עצמו כבית גידול מגזרי לאמנות הבמה ולשחקנים. והמחזאית אושרית קצין, אשתו של הרב אביחי קצין גילמה את דמות האם של אושיק, הנקרעת בין סמכות האב והתודעה החינוכית לבין האהבה לבנה. בניגוד לבוגרי 'אספקלריא', **חלק משחקני הסרט נטולי כל רקע בעולם המשחק.** כך יצא שאת דמותו של עובדיה בסרט **משחק דביר טל, בנו הבכור של ראש ישיבת תורת החיים, הרב שמואל טל**. **ליבו של יאיר נרעד כשהוא שומע באקראי את השיחה האינטימית שמנהל עובדיה עם ה' במהלך התבודדות לילית**, ומזדהה עמוקות עם הכמיהה לקשר אישי וישיר עם הקב"ה. גם בנו הצעיר של התסריטאי, מעיין, מאיר את המסך בחיוכו המתוק. במשפטי עידוד שאותם ללא ספק ינק מבית הוריו מספר הילד הקטן ליאיר המיוסר כי הוא "בן של מלך".

נראה כי ההפתעה הגדולה ביותר על המסך היא דמותו של **יאיר**, גיבור הסרט,. כנער יתום המתמודד עם קשיים אישיים גילם חגי מולודיק במשחק אמין, רגיש ומדויק, על אף היותו **טירון בעולם הבמה.**

"אף פעם לא למדתי משחק, אבל כנראה שזה תמיד היה איפשהו בפנים", הוא אומר בחיוך. מולודיק (24), תושב גבעת וושינגטון, נשוי ואב לילד, עובד עם בני נוער במסגרות שונות ומסיים לימודי מוזיקה בבית הספר 'מזמור', במקביל ללימודי מינהל עסקים. לפני מספר שנים עשה מולודיק תקופה קצרה בישיבת תורת החיים.

את **ההיכרות עם חווית היתמות של גיבור הסרט והקשיים מכיר מולודיק באופן אישי**. כשהיה בן שנה וחצי בלבד נפטר אביו, דודי מולודיק, והשאיר אחריו פעוט ואלמנה בחודש התשיעי להריונה. אמו של חגי, נישאה בשנית ליהודה גליק, פעיל בולט בתנועות המקדש וחבר ליכוד. לחגי ואחותו התווספו עוד 4 אחים פרי הנישואים המשותפים, ועוד שתי בנות שנלקחו לאומנה בבית משפחת גליק. יפה נפטרה בינואר 2018 מפעולת האיבה בבעלה בהר הבית 2014 (בנוכחותה).

"כשעמיאור עשה את התחקיר לסרט, הוא ריאיין אותי ביחס לשני כיוונים. כמי שעובד עם נוער כמה וכמה שנים, על **התמודדויות של צעירים דתיים וכאלה שעוזבים את שמירת המצוות**, וגם על המקום האישי שלי ביחס **להתמודדות עם היתמות**", מספר חגי. אחרי סיום התחקיר, הציע לו ארציאל להיבחן גם למבחן בד (אודישן) על התפקיד של יאיר, והוא התקבל מיידית.

"יש לנו משפחה מגוונת ותומכת, **והקשר שלי עם אבא-יהודה הוא חם וחזק**", אומר חגי ומסביר כי אין קשר בינו לבין הסיפור בסרט מעבר לקווים הכלליים. "התרומה שלי לתחקיר הביאה את ההתמודדות האישית שלי, בה חוויתי שיש **ליתמות השפעה על כל תחום בחיים**. זה חיסרון שהולך איתך בכל צעד בחייך ואין באמת דרך למלא אותו. ההשלכות של היתמות הן גם בדברים הקטנים בחיים שכל אחד יכול לעשות, והיתום לא יכול או מרגיש שהוא לא יכול".

"כל נער ונערה עוברים בגיל ההתבגרות התמודדויות שונות. העולם הפנימי שלהם הוא מאוד בוער", מניסיונו כמדריך נוער. "אבל **ילד יתום חווה את זה הרבה יותר קשה, כי אין לצידו את היד המכוונת שמסייעת לך למצוא את הזהות האישית שלך ולעשות את המעבר מילד לנער מתבגר**".

חגי - ההתמודדויות שעבר גרמו לו להגיע ל"מקום של אמונה מאוד גדולה. המקום הזה זה הקו המשיק גם בסרט, שאומר שאפשר בעצם להגיד לריבונו של עולם **'אם אני יתום מאבא, אתה תהיה אבא שלי ותיקח עלי חסות'".**

מולודיק, שמתאר כי עבר תהליך אישי במהלך צילום הסרט, שכלל גם **הרבה מאמץ פיזי בסצנות הסנפלינג** השונות ("הרבה ניסים מאחורי הקלעים"), מקווה ש'קשר חופשי' יהיה עבורו "סיפתח מקדים להמשך השתלבות בתחום הקולנוע".

**מה אתה חושב על המסר שהסרט מציב ביחס להתמודדות עם שמירת הברית?**

"מאוד התחברתי והזדהיתי עם הכיוון והרעיון שהסרט נתן. כששמעתי מה התסריט ולאן הסרט הולך, שמחתי להיות חלק מההפקה הזו. יש התמודדויות שצריך לשים אותן על השולחן. מהניסיון שלי בעבודה עם נוער, אי אפשר לטאטא את זה מתחת לשטיח. אני חושב **שחצי מהפתרון הוא לשים את הדברים על השולחן ולדבר עליהם**. **הסרט בעיקר עושה את העבודה בהעלאת המודעות לנושא, ואת החלק השני יעשו הרבנים והמחנכים בהתוויית הדרך".**

מולודיק לא רואה בעיה בכך שהסרט מציג כיוון רוחני מסוים, או את דמותו של אושיק החילוני ככזו שגונבת, שותה אלכוהול ומבקשת להתאבד. "אני עובד עם בני נוער, ואני אומר לך **שהדמות של אושיק היא דמות שקיימת**. יש מגוון רחב ומינונים שונים של התחושות והמקומות שרואים בשטח בקרב בני הנוער הדתי, שחווים את כל הסקאלה הזו מקצה לקצה".

דוד לייזרוביץ' (27), שמגלם את דמותו **של אושיק**, מגדיר את תפיסת העולם הרוחנית שלו "כלא זהה לזו של צוות ההפקה". בתחום הקולנועי הוא נמצא משני צדי העדשה. לייזרוביץ', תושב גיתית, יישוב מעורב על גבול שומרון ובקעת הירדן, למד אף הוא משחק באספקלריא. בהמשך למד משחק במסגרות נוספות, במקביל ללימודי קולנוע בבית הספר של תורת החיים, אך עזב את המקום אחרי שנה. כיום הוא בשנת הלימודים השלישית במחלקה לתקשורת במרכז האוניברסיטאי באריאל.

לפני 'קשר חופשי' שיחק דוד בהפקות קטנות ובסרטים קצרים, וגם גילם מספר 'ביטים' בתוכניות טלוויזיה. "אני שמח מאוד בסרט הזה. מבחינתי זו היתה הזדמנות מיוחדת ובאמת תפקיד גדול ראשון שיצא לי לשחק", הוא אומר. "התחברתי מאוד לדמות של אושיק מכמה סיבות. יש **הרבה צעירים דתיים שמאוד דומים לאושיק. כאלה שעוברים ושואלים יותר שאלות**. כל צעיר מחפש להיות שומר מצוות כי הוא באמת רוצה ולא כי אמרו לו, או כי הוא נולד לתוך העולם הזה".

"אני לא אוהב את הדיונים החינוכיים המקובלים במגזר, האם לטאטא נושאים מתחת השטיח או לא. **היום אין בכלל שטיח**. התלהבתי מהמקום שמצליחים לעורר רגש חזק בסוגיה הזו. סרט ושחקן שמעוררים רגש חזק בלב הצופה, בין אם זה אהבה או שנאה או כעס – משמע שהסרט פעל את פעולתו".

"עם זאת", הוא אומר, "**היתה לי קצת בעיה עם הצגת דמות החילוני ששותה המון אלכוהול ורוצה להתאבד**. אהבתי את התהליך של החברות שהולכת ונפרמת בין יאיר ואושיק, אבל **הסיפור צריך להיות יותר מורכב ממה שהוא נראה**. היה צריך לתת קצת יותר היסטוריה לכל דמות, כדי שלא תהיה שטחית מדי. **היו רגעים שזה נגע קצת בקלישאה**".

"צוות הבימוי וההפקה קרע את עצמו בתנאים בלתי אפשריים כדי לעשות את הסרט הזה, שהוא חשוב מצד הדיון שהוא מעורר. במבחן התוצאה שהוא מציב, בסופו של דבר, אני חושב שגם הדברים שהיו יכולים לעבור ליטוש נוסף מהווים חבלי לידה לגיטימיים", אומר לייזרוביץ'.

**אקשן – אאוט, בעזרת ה' - אין**

"כל הסרט הזה מבחינתנו הוא נס מתמשך", התוודה אלפרט מול מאות הצופים שהשתתפו בהקרנת הבכורה. "בכל שלב בהכנת הסרט לא ידענו מה יהיה בשלב הבא. באמצע הפקת הסרט נגמר לנו הכסף, ובסייעתא דשמייא קיבלנו תרומה נוספת מאדם שיושב עימנו באולם וחפץ בעילום שמו". הכסף לעריכה נתרם על ידי קרן רבינוביץ' לקולנוע, שאף החליטה מאוחר יותר לסייע גם במערך השיווק וההפצה. מי שתיווך בין היוצרים לקרן רבינוביץ' היה העיתונאי החרדי הוותיק ישראל גליס, היושב כחבר במועצת הקולנוע.

כשאלפרט מדבר על נס הוא מתכוון לכך שהפקת הסרט כולו עלתה סכום של כמאה אלף דולרים, כעשירית ממחיר הפקתו של סרט ישראלי ממוצע. ההשקעה הכספית מומנה מכספי תרומות, וגם מתקציב מיוחד שתרמה ישיבת תורת החיים. נראה כי לא לחינם החליפו בבית הספר לקולנוע של תורת החיים את ה'אקשן' המלווה את תחילת צילומה של כל סצנה קולנועית וה'קאט' שבסופה, בקריאת 'בעזרת ה'' בראשיתו של כל טייק ו'ברוך ה'' בסופו.

ארציאל מציין כי צילום (סרט באורך מלא) בתקציב כה זעום התאפשר תודות לכך שכל המשתתפים בהפקה "נרתמו לעבודתם עם הרבה מרץ, כמעט ללא תמורה". איש הסאונד של הסרט, לדוגמה, נרתם לסייע לתהליך ההפקה לאחר מפגש אקראי עם ארציאל ברכבת. כך גם נרתמה ישיבת תורת החיים לטובת ההסרטה ואפשרה שימוש נרחב במבניה, בעוד חדר האוכל הריץ מנות לסט הצילום.

בסרט צפו כפיילוט מקדים מספר רב של אנשי קולנוע מהשורה הראשונה. בין השמות גם דני פארן, מפיק טלנובלות וסדרות טלוויזיה מצליחות כמו 'החצר', 'עבודה ערבית' ועוד. שמה של רמה בורשטיין, אשת הקולנוע ובעלת התשובה שסרטה המדובר 'למלא את החלל' זכה לשבחים רבים, מופיע ברשימת התודות הארוכה בסוף הסרט, כמי שסייעה במהלך כתיבת התסריט ותהליך ההפקה.

מי שאימץ את הסרט החדש בהתלהבות רבה הוא הרב יוסף צבי רימון, העומד בראש מרכז 'תעסוקטיף'. ראש מדרשת 'לעבדך באמת' של הרב רימון צפה בסרט בפיילוט המקדים והחליט לאמץ אותו לתכני המדרשה, שתשווק את הסרט למוסדות חינוך בציונות הדתית. לדעתו עוצמת הסרט נעוצה בכך שהוא ***מאפשר לפתח חשיבה והעמקה באהבת ה'.*** "בין אם נחליט שדרך ההתמודדות שמציע הסרט היא הדרך היחידה לפתרון הבעיה, או יש דרכי התמודדות שלא דורשות לצאת מהמסגרת, הדיון יכול ולהעמיק אותנו בעבודת ה' ובאתגרים השונים", אמר הרב רימון בפני קהל המחנכים בהקרנת הבכורה.

**"גבולות ההלכה הם גבולות היצירה"**

***המראה החיצוני של שלושת חברי צוות ההפקה, כולם אבות לחמישה ילדים, רחוק מאוד מהתדמית הבוהמית האופפת את עולם הקולנוע. ה3 עטויי זקן ופיאות, וראשו של אחד מהם אף עטור בתפילין קטנטנות במהלך הריאיון.***

שבוע לאחר הקרנת הבכורה שנערכה לרבנים ואנשי חינוך במרכז מורשת מנחם בגין, אנו נפגשים לשיחה בביתו של אלפרט, הניצב בשורה ארוכה של קראוונים ישנים ביישוב יד בנימין, בו גרים אנשי קהילת 'תורת החיים' מאז עקירתם מגוש קטיף.

בבית הספר לקולנוע יהודי שמים דגש על שילוב של הכשרה מקצועית עם חזון תורני ברור. כך למשל **הסרטים שרואים תלמידי 'תורת החיים' לצורך למידה ודיון עוברים צנזורה על ידי אישה מצוות בית הספר ומוקרנים בצורה חלקית על ידי המרצים**. "אנחנו לומדים את השפה, משתמשים באלמנטים, אבל מנסים ליצור משהו חדש", אומר יעקב נתנאל. אלפרט אומר שמבחינתו הנושא קצת יותר מורכב. "יש בינינו דעות שאומרות שצריכים לראות סרטים שלמים. בית הספר לומד ומתברר בסוגיה הזו".

**בסרט שלכם אתם דנים לראשונה בנושא עדין, שלא לומר נפיץ, עבור הציבור הדתי והנוער בפרט. מה מידת הביקורת של הרב טל על התסריט של הסרט, ועל מה שבית הספר מפיק?**

"הרב טל נתן לנו הכוונה ראשונית וכתב לנו כמה נקודות, שהיוו מעין מצפן לאורך כתיבת התסריט. כל הרוח של הסרט ונקודות האמת הבסיסיות של הסיפור מגיעות מרוחו של הרב טל, שכולנו תלמידיו הרבה שנים. אחרי שכתבנו תסריט באורך 90 עמודים, הרב עבר על התקציר שעמד על שני עמודים. הגישה של הרב טל -הוא מאוד סומך על התלמידים. בהפקות של תלמידים בבית הספר יש יד חופשית ליצירה, וביקורת מלמעלה דרך מנהל בית הספר", משיב נתנאל.

**ביצירה של אנשי קולנוע דתיים תמיד עולה שאלה מיוסרת, איפה המשקל בין האמנות שהיא ביסודה חסרת גבולות לבין גבולות ההלכה. בסרטים שיוצאים מבית הספר 'מעלה' לדוגמה, זה מאוד נוכח. איפה אתם נמצאים בדיון הזה?**"אנחנו לא מבקשים ליצור קולנוע דתי או קולנוע של דתיים, אלא ***קולנוע יהודי***. המשורר הלאומי, דוד המלך, לא הרגיש שיש לו חסימות של ההלכה ביצירה שלו, ואיך הוא מצליח להסתדר ולהיות יוצר למרות שהוא יהודי מאמין", אומר ארציאל בנימה רומזת. "דוד המלך יצר שירה שנפוצה על כל העולם כולו מתוך עולם שמחובר לה', **שה' הוא השחקן המרכזי של החיים שלו**. השאלה הזו בכלל לא מתחילה מבחינתי. בן אדם יוצר מתוך המקום שבו הוא נמצא. **השאלה המרכזית** היא לא אם הוא יצליח לעמוד בגבולות ההלכה או לא, אלא **מה המקום שהוא נמצא בו, איך הוא חי, מה הוא מרגיש, מה החוויות שלו. היצירה יוצאת מהלב".**

"מי שרוצה לחיות בדרך אחת, ומנגד כל הזמן הדת והתורה מגבילות אותו, אבל מסכן, נעבעך הוא נולד דתי והוא הגיע למסקנה שבכל זאת לצערנו התורה ניתנה מסיני, ויש מי שברא את העולם, ממילא כל היצירה שלו היא **'האם אני אלך עם החיים שלי, או עם הדת המקטינה שמצמצת את כוחות החיים שלי**'. היוצר הנאור והלכאורה אינטליגנטי בוחר לחיות את החיים שלו", הוא מוסיף.

יעקב מוסיף אמירה מעניינת משלו: "**לכל סוג של אמנות יש גבולות שהופכים אותה להיות יצירה**. למוזיקאי יש תווים ומשקלים, ולקולנוען יש את גבולות הז'אנר, גם לתורה יש מה לומר בעניין. מנסים להתחקות אחר רצונו של יוצר האדם ויוצר העולם, וגבולות ההלכה הם גבולות היצירה היהודית".

**הצבתם בסרט מסר די חד משמעי, שפתרון הבעיות האישיות כרוך בהתחזקות בשמירת המצוות. מנגד, דמותו של אושיק החילוני עברה מהר מאוד לשתיית אלכוהול ולגניבה. כאמנים, אתם לא אמורים להאכיל בכפית את הצופים.**

"לא באתי להגיד לאף אחד מה לעשות ואיך לחיות. זה החיים שלי, ככה אני חי ומרגיש. בסרט הזה אין גם אשמים, הוא בא לתאר מצב. יש לי חברים חילונים שחיים חיים נורמליים ושמחים", עונה ארציאל. איתן מוסיף כי ***הבחירה בדמויות קצה אמנם "מחדדת את התופעה שקיימת בהחלט בציבור שלנו,*** אבל לטעמי זה בכלל לא משנה אם הוא גדל דתי או חילוני. ***אושיק הוא ילד שגדל בלי אהבה והוא גדל עם פציעה גדולה בנפשו***".

נתנאל: "המגמה צריכה להיות להקים בית מדרש לדברים האלו, זו הצורה של ימינו למה שהיה פעם 'רבנן דאגדתא' – הם לא סיפרו צ'יזבטים ליד המדורה. זה משהו עמוק יותר, סתרי תורה שמקופלים בדברים האלו. שלמה המלך אמר משלים והם נכנסו לכתבי הקודש, רבה בר בר חנה סיפר פנטזיות שהן חלק בלתי נפרד מהגמרא".

**קשר חופשי: ניסיון כושל לזעזע את הנוער מחוסר הצניעות באינטרנט**

הסרט החדש של בית הספר לקולנוע יהודי – "תורת החיים" – מציב את פגם הברית כאסון הנורא ביותר שנובע מחשיפה לאינטרנט. **המסר מוצג כמוגזם ושטוח ובכך מפספס הסרט את מטרתו.**

**יאיר קרוע בין הרצון לשמור על קשר עם חברו הטוב לבין הרצון להישאר במסלול שבחר בהתחזקות בתפילה וקיום מצוות והתרחקות מהמסך מראותיו ומוראותיו. בסוף הסרט על סף הטרגי חוזרים החברים לקשר שאיננו חופשי ממורכבות.**

בעין לא מקצועית אפשר להבחין בהשקעה הרבה למרות שהתוצר הסופי נראה **מעט חובבני** מבחינה קולנועית. ***עיקר החן בסרט הוא בתמימות שלא לומר בנאליות של העלילה והדמויות.*** **יאיר ואושיק מצליחים להתעלות מידי פעם לרמת משחק גבוהה בשונה מרוב השחקנים המבוגרים בסרט.** התסריט לא נמלט מהקיצ' ולקראת סוף הסרט מתרגשת על הצופים סצנה 'עוצרת נשימה' ומדממת שאיננה משכנעת.

***שם הסרט והסצנה הארוכה מדי. בה תלוי יאיר על חבל הסנפלינג ומאבד אוויר, רוצה אולי להעביר את המסר שברשת וחבלים אם אין את כל הציוד והאבטחה אפשר להחליק, ליפול, לאבד אוויר ואף להיחנק ובלי עזרה מבחוץ קשה יהיה לעלות.***

בכל זאת נראה שהסרט החטיא קצת את מטרתו. ***הוא פונה מראש לבנים בלבד*** ולא רק שלא מופיעה בו ככל הזכור לי דמות בת שאיננה נשואה אלא שהוא מציב את פגם הברית כאסון הנורא ביותר שנובע מחשיפה לאינטרנט.

***הבנות מופיעות כנוכחות-נסתרות שנלכדו ברשת אחרת של נישואים לערבים*** ולמרות שהעניין לא מופיע בפרוש ההתעקשות לבקש מיאיר לדבר לפני הבנות יש בה רמז שהפתח שמצא יאיר לבעייתו צריך לפתור את כל הבעיות.

**העלילה משדרת שהכישלון בתחום שמירת הברית הוא דבר מבחיל שאמור לגרום לנער מודע לשנוא את עצמו על כדי הקאה וגועל ורק כאשר הוא מצליח באופן מוחלט להיגמל מכך יכולה לבוא הישועה וכמובן לא לשכוח טבילה ואמירת התיקון הכללי. מאידך, החבר שמתעקש לבחור סרט לצפייה משותפת של החבר'ה, בוחר סרט שיש בו דמויות נשיות לא צנועות - ומידרדר בהכרח לאלכוהול לסמים, גניבה ואף ניסיון התאבדות.**

***יכול להיות שהייתה כוונה לזעזע בני נוער דתיים ולצייר את החילון בצבעים קודרים*** אלא שחוש הביקורת של הצעירים סביר שידחה את המסר השטוח של הסרט כמוגזם לגביהם.

הסרט נותן פתרון אולטימטיבי בפניה אל ה' ודיבור איתו נוסח ברסלב וז'אנר הסרט "אושפזין" או שירי אביתר בנאי על ערגה לאבא קרוב ואוהב בשמים. ואכן ***התמונות והצלילים מרגשים ומתאימים לעלילה אך לדעתי מצמצמים את אוכלוסיית היעד וההשפעה של הסרט***.

הסרט מעביר ביקורת סמויה גם על גורמים לחילון בדמות ראש ישיבה חסר הקשבה והורים שמרוכזים בעצמם ובצערם או ברושם שעושה הבן על הסביבה ולא במה שעובר עליו. נושא נוסף שהסרט נוגע בו הוא בנים הגדלים במשפחה מורכבת וחוסר הבנה של הורים חורגים ליחס הראוי לילדים שאינם ילדיהם הביולוגיים. כמו כן הוא מציף את נושא ***ההטפות והאמירות ה"חינוכיות" שהופכות לנבואות המגשימות את עצמם דוגמת "הילד שונא כל דבר שבקדושה".***

ניכרת ההשקעה בסרט למרות היותו דל אמצעים וברור שמבחן ההצלחה בסרט מסוג זה בעיני מפיקיו הוא בשאלה **האם יצליח לגרום לדיון פתוח וכן בין בנים ומחנכים על סוגית החשיפה לאינטרנט והשלכותיו על הבחור הדתי המתבגר**. יאיר בסרט מאיים בייאושו על אביו החורג שאם לא יוסר האינטרנט הוא מפוצץ את החדר שלו. המשפט הזה צריך להיות בסיס לדיון סביב השאלה מהם האפשרויות העומדות בפני נער שמרגיש לכוד ברשת ואין מודעות או נכונות בבית ללכת לקראתו ולהקל עליו את ההתמודדות.

יתכן שהסרט יהפוך לבמה הפותחת דיון בקרב הורים ומחנכים על **הכשלים בשיח בין המבוגרים לילדיהם המתבגרים** וההשלכות של קשר כזה כאשר איננו חופשי מתסביכים.

|  |
| --- |
| הסרט עוסק בהתמודדות של הנוער במגוון תחומים: **חברות, קשר עם ההורים** וכן הלאה אך **הדגש המרכזי** **- פותח את הפתח להבנת ההתמודדות של הנוער בתחום ההתמודדות עם היצר ובפרט בנושא שמירת הברית.  הסרט בנוי באופן חכם מאוד כך שמצד אחד לא זה הנושא המרכזי הנידון בו ולכן הוא אינו מאיים או מרתיע אך מצד שני הוא עוסק בנושא זה באופן אמיץ וישר וחושף את ההתמודדות הלא פשוטה של הבחור הרוצה לשמור על עצמו ועל טהרתו מול האתגרים שמזמן לו העולם.**  הסרט פותח את הדילמות הלא פתורות סביב האינטרנט, סביב השפעת החברים, סביב ההתמודדות עם נפילות וכשלונות ואת היכולת להצליח ולצמוח מתוך כל המורכבות הזאת לחיים של טהרה.  על אף שהסרט עוסק בעיקר בהתמודדות של בנים הוא שופך אור חדש גם על הגישה לנושא ביחס לבנות. 'קשר חופשי' נוצר כדי למלא את החלל של תרבות הפנאי שמחדירה לעיתים מסרים הפוכים מהחינוך בו אנו דוגלים.  אחרי שפוגשים בפיתויים עוצמתיים ונופלים בהם, קשה מאוד להתחבר לקדושה, ללימוד גמרא (…) ולתפילה, ***ושלא מתחברים – מתנתקים***.  בוודאי שלא כל נער שואף להבלע באינטרנט ולא כל ילד מתפקר או גונב כשהוא מתפקר, הסיפור מעביר מסר ברור ומיותר לעשות העתק הדבק מהאלמנטים וחיי הקצוות שהוא מציג.  מה שנדרש הוא, לבדוק ביננו לעצמנו עד כמה תופעות ה'יחסי הורים וילדים על רקע דתי' ו'שמירת העינים' נוגעות לנו ולחניכנו, להיות מודעים שיש חיות כאלה והן יכולות להרוס נער מתבגר, ולכן עלינו לצוד אותן כשהן קטנות. |